Det var ett barn som skilte seg ekstra ut da karnevalet i barnehagen i Evenskjer i Troms og Finnmark startet i går.

For inn kom Mathea Helen Mågø Jakobsen (2). Prikk lik idolet Mohamed Salah.

Valget av antrekk var hennes eget, skal vi tro jentas mor, Martine Mågø. Skjønt, det var tanta som først luftet ideen.

«Hun er jo hekta på Salah. Hun må være Salah i karnevalet», foreslo hun.

Først tenkte moren og faren på å få tak i en maske. Men det er ikke lov med masker i barnehagen, så da måtte de tenke mer kreativt.

- Så fant vi fram en parykk. Da kom det fra henne med en gang: «Salah!» Da var det ingen vei tilbake. Og så tegnet vi på skjegg og bart. Liverpool-drakta, shortsen og strømpene hadde hun jo fra før. Da ble det et lite antrekk ut av det, forteller moren.

På vei til karnevalet tittet mor og far bort på en svært stolt datter, kledd opp i Salah-stasen.

- Da skjønte vi at det var en innertier. Hun smilte og smilte. Det var rett og slett vanskelig å få av henne parykken da karnevalet var over i barnehagen. Den skulle være på, insisterte hun.

Kopien: Ingen tvil om hvem som er Mathea Helen Mågø Jakobsens store helt i livet. Foto: privat Vis mer Originalen: Mohamed Salah har vært den store Liverpool-spilleren de tre siste sesongene. Foto: NTB scanpix Vis mer

Arvet kjærligheten

Hele familien, på begge sider, er hektet på Liverpool. De har med andre ord gode dager nå.

- Jeg er vokst opp med en far og mor som var Liverpool-supportere. Men det var først da jeg møtte min samboer Marius (Jakobsen) interessen min slo ut i full blomst. Hans familie var like Liverpool-gærne, forteller hun.

Og Mathea arvet interessen. Så til de grader.

- Det måtte vel bli slik. Allerede på fødestua så vi Liverpool-kamp med henne. Et par måneder gammel hadde hun fått sin første Liverpool-drakt, forteller moren.

Tidlig krøkes: Mathea var ikke mange ukene da hun fikk sin første Liverpool-drakt. Foto: privat Vis mer

Det er de siste to-tre månedene at datterens interesse for Liverpool har tatt ordentlig av.

Og helten over alle helter er Mohamed Salah, den egyptiske magikeren, med den briljante teknikken og det lune smilet.

- Ja, hun er glad i Salah. Ingen tvil om det, ler moren.

Helten: Mohamed Salah etter ett av utallige Liverpool-mål de siste sesongene. Foto: NTB scanpix Vis mer

Salah-sangen

- Når vi ser på Liverpool, og de scorer, blir hun skikkelig giret. Om så Salah scorer i tillegg, går hun helt av skaftet. Da klapper hun og synger «Salah-olé-olé-ole».

Den lille jenta synger, rett som det, er den nevnte, norske Salah-sangen – signert Radøy-rapperen Kald Flamme, dagen lang.

Refrenget går slik:

«Mohamed Salah, olé olé olé Gol-gol-golazo, olé olé olé Mohamed Salah, olé olé olé Gol-gol-golazo, olé olé olé»

- Om hun er urolig, er det den vi setter på. Den roer henne. Den har gått på repeat her. Og hun synger med. Hun er ihuga fan, forteller moren.

Eget Liverpool-rom

Liverpool har faktisk fått et eget rom i huset til småbarnsfamilien.

- Gjesterommet vårt er dekorert i alle mulige Liverpool-effekter, med skjerf og bilder av gamle og nåværende spillere.

I Liverpool-stasen: I familiens hus finnes det massevis av Liverpool-effekter. Jenta selv glir godt inn i miljøet. Foto. privat Vis mer

Bildet av Mathea som Salah ble først postet på «Liverpoolhjerter», en populær Facebook-side for norske Liverpool-fans. Det tok ikke mange sekundene etter at bildet ble postet, før reaksjonene ramlet inn.

- Det tok av. Det er bare hyggelig og kjempeartig. Mathea ser ut til å elske bildet selv. Hun er glad i å posere foran kamera, så det var ikke store motstanden da vi tok fram kameraet.

På Facebook: Det var på Liverpoolhjerter, en Facebook-side av og for tusenvis av Liverpool-fans, familien først postet bildet i går. Siden har det blitt delt, kommentert og likt tusenvis av ganger. Vis mer

Også i familien er begeistringen stor.

- Da jeg viste bildet til farmor, ble hun bare sittende og le og le og le, forteller Martine.

Og blant barnehagebarnas foreldre var det bred enighet om følgende, ifølge Matheas mor:

- De fleste mente det var dagens antrekk, ler hun.

Drømmer om Liverpool: Familien Mågø Jakobsen har et ønske om å ta med seg Mathea til Liverpool når alt ligger til rette for det. Foto: NTB scanpix Vis mer

Drømmen

Og for den Liverpool-elskende familien kan det bli tidenes vår. Klubben leder nemlig Premier League med 22 poeng, og ligger godt an til sitt første seriegull på 30 år.

- Det må være lov å snakke litt om gull nå, sier Martine.

Og kanskje kan Mathea og familien sjarmere seg helt til Liverpool med dette snart berømte bildet?

Det er i hvert fall drømmen.

Hovedpersonen: Salah selv er trolig intetanende om at en norsk 2-åring idoliserer ham. Men etter spredningen av Salah-bildet av Mathea å dømme, trenger det ikke gå lang tid før han vet. Foto: NTB scanpix Vis mer

- Jeg og kjæresten min har vært over til Liverpool før. Men det hadde vært enormt stas å få ta med henne en gang. Å få oppleve Mathea se Liverpool live, få se spillerne komme ut på Anfield, hadde vært stort. Jeg skulle gitt mye for å se reaksjonen hennes. Det kunne ikke blitt bedre, sier mor Martine.